MAKRO โกยรายได้ทะลุ 1.2 แสนล้าน ดันกำไร Q2 แตะ 1.57 พันล้าน แจกปันผล 0.18 บ.
MAKRO โกยรายได้ทะลุ 1.2 แสนล้านบาท ดันกำไรไตรมาส 2/65 โต 22 % แตะ 1.57 พันลบ. จากช่วงเดียวกันปีก่อน 1.28 พันลบ. ดันงวด 6 เดือนแรกกำไร 3.62 พันลบ. โต 20% จากช่วงเดียวกันปีก่อน 3.02 พันลบ. แจกปันผล 0.18 บ. XD วันที่ 22 ส.ค. กำหนดจ่ายเงินปันผล 6 ก.ย. 65
MAKRO โกยรายได้ทะลุ 1.2 แสนล้านบาท ดันกำไรไตรมาส 2/65 โต 22 % แตะ 1.57 พันลบ. จากช่วงเดียวกันปีก่อน 1.28 พันลบ. แจกปันผล 0.18 บ.
9 ส.ค. 2565

บริษัท สยามแม็คโคร จำกัด (มหาชน) หรือ MAKRO รายงานผลการดำเนินงานไตรมาส 2/2565 สิ้นสุดวันที่ 30 มิถุนายน 2565

โดยกำไรเพิ่มขึ้นเนื่องจากในไตรมาส 2 /2565 บริษัทฯ และบริษัทย่อยมีรายได้จากการขายจำนวน 113,363 ล้านบาท เพิ่มขึ้นจำนวน 59,550 ล้านบาท หรือร้อยละ 110.7 จากไตรมาสเดียวกันของปีก่อน สาเหตุหลักจากการรวมกิจการกลุ่มธุรกิจค้าปลีกตั้งแต่วันที่ 25 ตุลาคม 2564
ประกอบกับการเติบโตของรายได้จากการขายของกลุ่มธุรกิจค้าส่งจำนวน 5,596 ล้านบาทหรือร้อยละ 10.4 จากการเติบโตอย่างต่อเนื่องของธุรกิจแม็คโครประเทศไทยประกอบกับการเติบโตของธุรกิจแม็คโครต่างประเทศ รวมถึงธุรกิจฟูดเซอร์วิสที่ฟื้นตัวอย่างต่อเนื่องจากสถานการณ์การแพร่ระบาดของโรคโควิด-19 ที่คลี่คลายลง
นอกจากนี้บริษัทมีรายได้จากการให้บริการจำนวน 1,451 ล้านบาท รายได้ค่าเช่าและรายได้จากการให้บริการศูนย์การค้าจำนวน 3,118 ล้านบาท และรายได้อื่นจำนวน 531 ล้านบาท รวมทั้งสิ้นจำนวน 5,100 ล้านบาทเพิ่มขึ้นจำนวน 3,957 ล้านบาท คิดเป็นร้อยละ 346.3 จากไตรมาสเดียวกันของปีก่อน ซึ่งเป็นผลหลักมาจากรายได้ค่าเช่าและการให้บริการศูนย์การค้าของกลุ่มธุรกิจค้าปลีกจำนวน 3,015 ล้านบาท
ดังนั้นในไตรมาส 2/2565 บริษัทมีรายได้รวมทั้งสิ้น 118,463 ล้านบาท เพิ่มขึ้นจำนวน 63,507 ล้านบาท หรือคิดเป็นร้อยละ115.6 เมื่อเทียบกับไตรมาสเดียวกันของปีก่อน
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 2565 ถึงวันที่ 30 มิ.ย. 2565 เป็นเงินสดในอัตราหุ้นละ 0.18 บาท กำหนดขึ้นเครื่องหมาย XD วันที่ 22 ส.ค. 2565 และกำหนดจ่ายเงินปันผลในวันที่ 6 ก.ย.2565